Diari Oficial de la Generalitat Valenciana


Sumari del DOGV 4295, del 18-07-2002 (2002/7846)

ORDE de 10 de juliol de 2002, de la Conselleria d'Innovació i Competitivitat, per la qual es convoquen ajudes per a projectes d'I+D per a l'exercici 2002.
----------------------------------------------------------------------------------------------------------------------------------------------------------

### Dades del document

Número de DOGV
:   4295

Data del DOGV
:   18-07-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/7846


Data del document
:   10-07-2002

Organisme emissor
:   Conselleria d'Innovació i Competitivitat

Tipus de document
:   Ordre

Descriptors 

:   * recerca i desenvolupament
    * ajuda pública
    * suport econòmic
    * centre d'investigació
    * personal d'investigació
    * innovació
    * jove
    * tecnologia

ORDE de 10 de juliol de 2002, de la Conselleria d'Innovació i Competitivitat, per la qual es convoquen ajudes per a projectes d'I+D per a l'exercici 2002. [2002/X7846]
  
La Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenvolupament Tecnològic, establix el marc normatiu en el qual s'ha de desenvolupar l'actuació de la Generalitat en esta matèria i les finalitats essencials que han de perseguir les dites activitats de foment i coordinació, incloent-hi, específicament, les de millorar tecnològicament el sistema productiu valencià i promoure la difusió i l'aprofitament dels resultats obtinguts de la investigació.
  
En conseqüència amb el que s'ha disposat en l'esmentada llei, el Programa d'Investigació Científica i Tècnica, que s'inclou en els pressupostos de la Generalitat per a l'exercici 2002, establix i dota un sistema d'ajudes a la investigació, orientat, entre altres objectius, a la realització de projectes d'investigació en el marc del Pla Valencià d'Investigació Científica, Desenvolupament Tecnològic i Innovació (PVIDI) 2001-2006, recentment aprovat pel Govern Valencià.
  
En línia amb els dits objectius, la present convocatòria té com a primera meta donar suport a projectes d'investigació i desenvolupament de qualitat que, al mateix temps, s'inscriguen en línies d'investigació de grups de competència contrastada. La present convocatòria pretén també facilitar l'accés al finançament de projectes a aquells investigadors joves de menys de 35 anys que, d'una altra manera, es veurien desfavorits en una situació de competència oberta amb altres grups d'investigadors de més llarga trajectòria.
  
La recent aprovació del PVIDI 2001-2006 marca un referent pel que fa a les prioritats temàtiques que responen a grans objectius de la política científica valenciana. En concret, la introducció de línies prioritzades que marquen la direcció de les investigacions aplicades i dels desenvolupaments tecnològics que es vol impulsar, tot responent a necessitats tecnològiques vinculades a sectors productius valencians (Programa General d'Innovació, Desenvolupament i Transferència de Tecnologia, PIDTT), així com àmplies orientacions cientificotècniques introduïdes en els diferents programes sectorials que integren el PVIDI. En este escenari, la present convocatòria manté el compromís del Govern Valencià de promoció de la investigació bàsica no orientada, alhora que pretén introduir l'impuls programàtic a la investigació orientada (bàsica i aplicada) en determinades línies prioritzades en el marc del PVIDI 2001-2006.
  
Finalment, la quantia de les ajudes s'incrementa sensiblement respecte de convocatòries anteriors, fins un màxim global de 35.000 euros (29.000 per a joves investigadors) per a projectes de dos anys de durada.
  
Amb esta finalitat, en l'exercici de les funcions que m'atribuïx, en matèria de foment de la investigació científica, desenvolupament tecnològic i innovació, el Decret 15/2001, de 30 d'octubre, del president de la Generalitat, i en virtut de les facultats conferides per l'article 35 de la Llei 5/1983, de Govern Valencià, i l'article 47 de la Llei d'Hisenda Pública de la Generalitat Valenciana,
  
ORDENE
  
Capítol I
  
Règim d'ajudes
  
Article 1. Objecte i àmbit
  
1. L'objecte de la present convocatòria és regular el procediment de concessió d'ajudes, en règim de publicitat, objectivitat i concurrència competitiva, per a la realització, per part de grups d'investigació radicats a la Comunitat Valenciana, de projectes d'investigació científica i desenvolupament tecnològic en el marc del Pla Valencià d'Investigació Científica, Desenvolupament Tecnològic i Innovació (PVIDI) 2001-2006.
  
2. En el context de les definicions de l'Enquadrament Comunitari sobre ajudes d'investigació i desenvolupament (96/C45/06), els esmentats projectes es consideren d'investigació fonamental (bàsica i aplicada).
  
Article 2. Accions susceptibles d'ajuda
  
Per la present orde es convoquen les tres modalitats d'ajudes següents:
  
1. Modalitat A: ajudes a projectes d'I+D dirigits per joves investigadors menors de 35 anys en tots els camps del coneixement: les humanitats, les ciències (exactes, naturals, socials i jurídiques) i les tecnologies.
  
2. Modalitat B: ajudes a projectes d'I+D orientats i no orientats per donar suport a la creació i consolidació de grups d'investigació, a fi de millorar la seua capacitat competitiva en els àmbits estatal i internacional, tant en l'obtenció de resultats com en la de recursos financers.
  
La finalitat dels projectes d'investigació no orientada és l'adquisició de nous coneixements científics sense necessitat d'ajustar-se a prioritats concretes.
  
La finalitat dels projectes d'investigació orientada és l'adquisició de nous coneixements científics i tecnològics en línies temàtiques prioritzades en els programes que integren el PVIDI. Els dits projectes podran, al seu torn, ser d'investigació bàsica l'objectiu de la qual és creació d'una àmplia base de coneixements científics i d'investigació aplicada amb la finalitat d'adquirir nous coneixements científics i tecnològics, dirigits a l'aplicació tecnològica i fins i tot amb expectatives de transferència de tecnologia.
  
Si bé en principi, i sempre d'acord amb les disponibilitats pressupostàries, l'esmentada modalitat està oberta a projectes d'I+D en tots els camps del coneixement, es pretén concedir atenció preferent a aquelles sol·licituds presentades en les línies prioritzades en el Programa d'Innovació, Desenvolupament i Transferència de Tecnologia (PIDTT) del PVIDI 2001-2006 que s'especifiquen en l'annex de la present orde.
  
3. Modalitat C: renovació de les ajudes per a projectes d'I+D ?Generalitat Valenciana- concedides durant l'any 2001.
  
Hauran d'acollir-se a esta modalitat les sol·licituds de pròrroga de les ajudes a projectes d'I+D presentades d'acord amb el que s'ha establit en l'annex IV de la Resolució de 26 de desembre de 2000 del vicepresident segon del Govern Valencià (DOGV de 3 de gener de 2001), i concedides mitjançant Resolució de 18 d'octubre de 2001 del sotssecretari de l'Oficina de Ciència i Tecnologia.
  
Article 3. Beneficiaris i sol·licitants
  
1. Podran sol·licitar les presents ajudes les següents entitats, radicades a la Comunitat Valenciana:
  
a) Universitats valencianes, Consell Superior d'Investigacions Científiques i organismes públics d'investigació amb personalitat jurídica pròpia, definits en la Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenvolupament Tecnològic; i en la Llei 13/1986, de 14 d'abril, de Foment i Coordinació General de la Investigació Científica i Tècnica, a través dels seus centres, instituts, departaments, seccions o unes altres unitats d'investigació.
  
b) Societats científiques legalment constituïdes, col·legis professionals i altres entitats públiques o privades amb finalitat investigadora legal o estatutària i personalitat jurídica pròpia, i que no tinguen fi de lucre.
  
2. Les sol·licituds seran presentades per l'investigador principal del grup d'investigació o l'investigador coordinador en el cas de projectes coordinats. Les sol·licituds hauran de tindre el vistiplau del representant legal de l'entitat sol·licitant. L'esmentada conformitat comporta el compromís de l'entitat de donar suport a la correcta realització de l'activitat per a la qual se sol·licita l'ajuda i, si és el cas, avançar les quantitats necessàries, mentre no es faça efectiu l'import de l'ajuda concedida, per a la realització de l'activitat subvencionada.
  
3. Podran presentar-se projectes coordinats, constituïts per dos o més subprojectes a càrrec d'altres tants grups d'investigació, de distintes entitats o de la mateixa entitat, sempre que pertanyen a diferents departaments universitaris, centres o instituts d'investigació.
  
En el cas de projectes coordinats, l'investigador principal de cada subprojecte en serà el responsable a tots els efectes, excepte en allò que fa referència a la coordinació científica i al seguiment del projecte, aspectes dels quals serà responsable el coordinador del projecte.
  
4. No s'admetrà més d'una sol·licitud per cada projecte d'I+D, que només es podrà presentar en una de les modalitats d'ajuda previstes en la present convocatòria. Amb l'excepció prevista en la modalitat C, no podrà sol·licitar-se ajuda a l'empara de la present convocatòria per als mateixos projectes, o projectes substancialment similars als que hagen obtingut ajudes en convocatòries anteriors, llevat que se n'acredite suficientment la necessària continuïtat.
  
5. La Sotssecretaria de l'Oficina de Ciència i Tecnologia, com a òrgan encarregat de la instrucció del procediment, acordarà, d'ofici, totes les actuacions necessàries per a la determinació, el coneixement i la comprovació de les dades a estos efectes. Si, com a conseqüència de l'esmentat procediment, la mencionada Sotssecretaria detectara similituds substancials ?relatives a la composició dels grups investigadors, les memòries cientificotècniques i/o els pressupostos d'execució dels projectes- entre diversos projectes presentats, les sol·licituds corresponents podran ser desestimades d'ofici.
  
Article 4. Grups d'investigació
  
1. Els grups d'investigació que desitgen participar en la present convocatòria hauran d'ajustar la seua composició, participació i dedicació a les condicions que s'hi esmenten. En el cas de projectes coordinats, les indicades condicions s'aplicaran als grups a càrrec de cada un dels subprojectes.
  
2. Per a la modalitat B, amb caràcter general, s'entendrà per grup d'investigació l'equip format per investigadors i, si és el cas, ajudants d'investigació, amb un mínim de sis membres efectius distribuïts de la següent forma:
  
- Investigadors:
  
Quan l'organisme beneficiari siga un centre públic d'I+D o un centre privat d'I+D sense fi de lucre, un mínim d'un investigador principal i tres investigadors associats, que hauran de tindre formalitzada la seua vinculació estatutària o contractual amb el centre beneficiari en el moment de la sol·licitud. Tots els investigadors de l'equip hauran de tindre la condició de doctor.
  
Quan l'organisme beneficiari siga un centre tecnològic inscrit en el Registre de la Comissió Interministerial de Ciència i Tecnologia d'acord amb l'Orde de 16 de febrer de 1996 (BOE de 23 de febrer de 1996), un mínim d'un investigador principal, que haurà de pertànyer a la seua plantilla en el moment de la sol·licitud i tindre el títol de doctor. Si no el té, haurà d'acreditar que té experiència en activitats d'I+D durant almenys deu anys o, si de cas hi manca, que ha dirigit projectes d'investigació durant almenys cinc anys.
  
Amb caràcter excepcional, i quan la seua contribució siga decisiva per a la viabilitat del projecte, els equips d'investigació podran incorporar investigadors associats que tinguen el títol de doctor i la vinculació estatutària o contractual dels quals siga amb entitats sense domicili social a la Comunitat Valenciana.
  
- Ajudants d'investigació:
  
Titulats superiors i mitjans i personal tècnic de suport a la investigació.
  
3. Per a les sol·licituds presentades en la modalitat A de la present convocatòria, la grandària mínima del grup serà d'un investigador principal i un investigador associat, que hauran de tindre el grau de doctor i la formalització la seua vinculació estatutària o contractual amb el centre beneficiari en el moment de la sol·licitud
  
4. Per a les sol·licituds que es presenten per a la modalitat C, els grups hauran de reunir els requisits establits en l'annex II de la Resolució de 26 de desembre de 2000, del vicepresident segon del Govern Valencià (DOGV de 3 de gener de 2001).
  
Article 5. Requisits dels membres del grup investigador
  
1. Cap investigador principal ni associat podrà figurar com a tal en més d'una sol·licitud de projecte o subprojecte de la present convocatòria.
  
2. Els investigadors principals que presenten la seua sol·licitud en la modalitat A de la present convocatòria hauran de tindre menys de 35 anys d'edat en el moment de l'acabament del termini de sol·licitud.
  
3. El personal vinculat a uns altres organismes distints de l'entitat beneficiària necessitarà autorització expressa del seu organisme per a participar en el projecte. En el cas d'investigadors que desenvolupen la seua activitat principal en un centre estranger, serà suficient una carta d'autorització, original i firmada.
  
Capítol II
  
Procediment
  
Article 6. Presentació de sol·licituds
  
1. Les sol·licituds es formalitzaran en els corresponents models normalitzats, que estaran disponibles a través d'Internet en http://www.gva.es/ocyt.
  
2. Les sol·licituds i la documentació, i també qualsevol altre tipus de correspondència posterior, s'adreçaran a la Sotssecretaria de l'Oficina de Ciència i Tecnologia (c/ Colom, 66, 46327 València) i es presentaran al Registre General de la Conselleria d'Innovació i Competitivitat (c/ Colom, 32, 46578 València), o mitjançant qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Quan la sol·licitud es trameta per correu certificat, haurà de presentar-se en la corresponent oficina de correus en sobre obert, perquè puga ser estampat el segell de la data en l'imprés de sol·licitud.
  
3. El termini de presentació de sol·licituds serà de quinze dies comptats a partir de l'endemà de la publicació de la present orde en el Diari Oficial de la Generalitat Valenciana.
  
Article 7. Formalització de sol·licituds
  
Els sol·licitants presentaran original i còpia dels documents següents, i utilitzaran els impresos normalitzats disponibles per a cada una de les tres modalitats d'ajuda cobertes per la present convocatòria
  
- Per a les modalitats A i B:
  
a) Sol·licitud d'ajuda per a projectes d'investigació, amb especificació en cada cas de la modalitat per a la qual es presenta la sol·licitud, i també si es tracta o no d'un projecte coordinat. En les sol·licituds presentades per a la modalitat B, caldrà indicar la naturalesa orientada o no del projecte i, en este últim cas, si és investigació bàsica o aplicada, i també, si és el cas, les línies d'investigació prioritàries del Programa General d'Innovació, Desenvolupament i Transferència de Tecnologia (PIDTT) a què s'hi adequa, d'acord amb la nomenclatura de l'annex de la present orde.
  
b) Còpia del DNI de la persona que formula la sol·licitud, o document equivalent.
  
c) Memòria cientificotècnica i pressupost del projecte d'investigació per a tota la durada del projecte, distribuït per anualitats. Per als projectes coordinats, es presentarà una única memòria en la qual s'exposaran clarament les activitats a desenvolupar en cada subprojecte, així com un pressupost desagregat, segons les distintes entitats beneficiàries a les quals estiguen adscrits els investigadors principals a càrrec de cada subprojecte.
  
d) Relació del personal investigador que compon el grup d'investigació, amb especificació de titulació i centre d'adscripció.
  
e) Declaració responsable firmada per l'investigador principal, amb indicació que els membres del grup:
  
- tenen la titulació necessària o, si és el cas, l'experiència equivalent requerida en l'article 4.
  
- pertanyen a l'entitat beneficiària i tenen formalitzada la seua vinculació estatutària, contractual o en formació amb la dita entitat en el moment de la sol·licitud, amb l'excepció, si és el cas, del personal a incorporar al projecte sota qualsevol modalitat de contractació temporal (article 11.2.b).
  
- tenen autorització expressa per a participar en el projecte d'acord amb el que s'establix en el punt 5.3, en el cas de personal vinculat a organismes distints de l'entitat o de les entitats beneficiàries.
  
f) Còpia del DNI o document equivalent i firma original de conformitat de cada un dels integrants del grup.
  
g) Currículum vitae de cada un dels membres que formen el grup investigador.
  
h) Si és el cas, pressupost o factura proforma d'una firma subministradora dels equips de petita infraestructura cientificotècnica per als quals se sol·licita finançament.
  
i) Resum de les activitats conjuntes d'I+D portades a cap pel grup durant els últims 3 anys. En el cas de projectes d'investigació orientada, s'adjuntarà el resum d'una declaració responsable, firmada per l'investigador principal, del finançament obtingut en eixe període mitjançant contractes o convenis amb altres agents del Sistema Valencià de Ciència-Tecnologia-Empresa.
  
j) Declaració responsable d'haver justificat degudament les beques o subvencions que hagen sigut atorgades amb anterioritat a l'entitat sol·licitant, a càrrec dels pressupostos de la Generalitat Valenciana.
  
k) Si és el cas, documentació acreditativa d'estar al corrent en les obligacions tributàries i davant la Seguretat Social, en els termes establits en l'Orde de 30 de maig de 1996, de la Conselleria d'Economia i Hisenda, la vigència de la qual haurà d'estendre's fins a la data d'acabament de presentació de sol·licituds.
  
l) Dades de domiciliació bancària, segons model facilitat a l'efecte (fitxa de manteniment de tercers).
  
m) Declaració responsable de l'investigador principal (i, si és el cas, de l'investigador coordinador) en la qual consten les ajudes obtingudes o sol·licitades per al mateix projecte o subprojecte, o per a uns altres relacionats amb estos, en el moment de la sol·licitud.
  
n) Les entitats sol·licitants incloses en l'article 3, 1, b) hauran de presentar, a més a més, la següent documentació:
  
- Còpia del CIF de l'entitat.
  
- Còpia dels estatuts o documentació acreditativa de la seua constitució.
  
- Documentació acreditativa de la representació legal de la persona que dóna el vistiplau a la sol·licitud en nom de l'entitat sol·licitant, així com còpia del seu DNI.
  
Dels documents assenyalats en els apartats a), c), d) i i) es presentarà una còpia addicional.
  
- Per a la Modalitat C:
  
a) Document de sol·licitud de renovació de l'ajuda.
  
b) Informe anual de progrés i seguiment del projecte.
  
c) Declaració responsable de l'investigador principal d'haver justificat degudament les beques o subvencions que hagen sigut atorgades amb anterioritat a l'entitat sol·licitant, a càrrec dels pressupostos de la Generalitat Valenciana.
  
d) Si és el cas, documentació acreditativa d'estar al corrent en les obligacions tributàries i davant la Seguretat Social, en els termes establits en l'Orde de 30 de maig de 1996, de la Conselleria d'Economia i Hisenda, la vigència de la qual haurà d'estendre's fins a la data d'acabament de presentació de sol·licituds.
  
e) Declaració responsable que es mantenen les condicions i els requisits que determinaren la concessió de l'ajuda l'any 2001.
  
Article 8. Instrucció del procediment
  
1. L'òrgan encarregat de la instrucció del procediment serà la Sotssecretaria de l'Oficina de Ciència i Tecnologia que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució.
  
2. Acabat el termini de presentació de sol·licituds, una vegada que s'hi hagen revisat i mitjançant resolució del sotssecretari de l'Oficina de Ciència i Tecnologia, es publicarà en el tauler d'anuncis de l'esmentada Oficina (c/ Colom, 66, 46214 València) i en l'adreça d'Internet abans indicada una relació de totes les sol·licituds que no reunisquen els requisits exigits, perquè en el termini de deu dies s'esmene la falta o es complete la documentació preceptiva. Si no es fa així, s'entendrà que el sol·licitant ha desistit de la seua sol·licitud, després de la resolució prèvia en la qual es declare esta circumstància, amb indicació dels fets produïts i les normes aplicables.
  
Així mateix, en la mateixa resolució es farà pública la relació provisional de sol·licituds excloses, amb indicació de la causa d'exclusió, perquè els interessats presenten les al·legacions que estimen oportunes en el mateix termini de deu dies.
  
3. Transcorregut el termini anterior, mitjançant resolució del sotssecretari de l'Oficina de Ciència i Tecnologia, es publicaran en el tauler d'anuncis i en l'adreça d'Internet abans esmentats les relacions definitives d'admesos, exclosos i desistits en la convocatòria.
  
4. La retirada de la documentació presentada, per a aquelles sol·licituds excloses, desistides o desestimades després del procés de selecció, podrà efectuar-se dins dels sis mesos següents a la resolució definitiva de la convocatòria. La documentació no recollida transcorregut l'indicat termini podrà ser destruïda.
  
5. Les ajudes objecte de regulació en la present resolució no establiran cap vinculació, laboral o administrativa, entre els beneficiaris i la Generalitat Valenciana.
  
6. Es faculta la Sotssecretaria de l'Oficina de Ciència i Tecnologia per a interpretar el contingut de la present convocatòria.
  
Article 9. Avaluació i selecció
  
1. L'avaluació i la selecció de les sol·licituds es realitzarà en concurrència competitiva, tenint en compte exclusivament la documentació aportada en la sol·licitud, per la qual cosa es prescindirà del tràmit d'audiència, de conformitat amb el que s'ha disposat en l'article 84.4 de la Llei 30/1992, de 26 de novembre.
  
2. Per a l'avaluació cientificotècnica dels criteris descrits en l'article 10, la Sotssecretaria de l'Oficina de Ciència i Tecnologia podrà demanar l'assessorament de l'Agència Nacional d'Avaluació i Prospectiva (ANEP) i/o dels experts en les matèries específiques que es considere necessari.
  
3. La proposta de selecció de projectes i les llistes de reserva seran establides pel sotssecretari de l'Oficina de Ciència i Tecnologia, sobre la base de les decisions adoptades en els processos d'avaluació.
  
Article 10. Criteris d'avaluació
  
1. Per a les modalitats A i B, l'avaluació de les propostes s'efectuarà basant-se en els següents criteris:
  
a) Contribucions científiques o tecnològiques esperables del projecte (40 punts), especificades en la memòria del projecte. Viabilitat de la proposta i adequació de la metodologia, disseny de la investigació i pla de treball als objectius proposats. Per al cas de projectes coordinats, complementarietat dels grups d'investigació participants en cada un dels subprojectes.
  
b) Currículum de l'equip d'investigació (30 punts). Capacitat d'este últim per a la realització del projecte i contribucions recents relacionades amb l'àrea del projecte per part dels seus membres. Adequació de la composició i el grau de coordinació del grup al treball que cal realitzar. Per a les sol·licituds presentades a la modalitat A, es tindrà en compte l'edat mitjana dels investigadors integrats en el grup, tot valorant-ne la joventut.
  
c) Adequació del pressupost a les activitats previstes (10 punts).
  
2. Per a la modalitat B, en el cas de projectes d'investigació orientada i amb caràcter complementari a l'avaluació cientificotècnica, es concedirà una atenció preferent als següents criteris:
  
a) Adequació del projecte a les línies d'investigació prioritàries del PIDTT del PVIDI descrites en l'annex de la present orde (10 punts).
  
b) Quantitat i qualitat de les activitats conjuntes de transferència de tecnologia realitzades, i també volum del finançament obtingut mitjançant contractes o convenis amb altres agents integrats en el Sistema Valencià de Ciència-Tecnologia-Empresa en els últims 3 anys (10 punts).
  
3. Per a la modalitat C es considerarà la informació inclosa en l'informe de progrés i seguiment del projecte al qual fa referència l'article 7.
  
Article 11. Quantia i conceptes susceptibles d'ajuda
  
1. Les quanties màximes de les ajudes són les següents:
  
Modalitat A: la quantia de la subvenció per projecte serà de 29.000 euros en total, com a màxim per als dos anys de vigència del projecte.
  
Modalitat B: la quantia de la subvenció per projecte serà de 35.000 euros en total, com a màxim per als dos anys de vigència del projecte.
  
Modalitat C: la quantia màxima de subvenció per renovació dels projectes vigents s'establix en 9.000 euros per a l'any 2002, sempre que l'import total de l'ajuda concedida per als anys 2001 i si és el cas 2002, no supere els límits establits en l'annex IV de la Resolució de 26 de desembre de 2000, del vicepresident segon del Govern Valencià (DOGV de 3 de gener de 2001).
  
2. Conceptes susceptibles d'ajuda:
  
Les ajudes previstes en la present convocatòria es destinaran exclusivament a cobrir les despeses directament relacionades amb el desenvolupament i l'execució dels projectes d'investigació per als quals hagen sigut concedides.
  
Amb caràcter general i per a totes les modalitats previstes en la present convocatòria, no seran subvencionables les retribucions de personal fix vinculat estatutàriament o contractualment a les entitats beneficiàries, ni les despeses corresponents a l'adquisició de mobiliari o material d'ús exclusivament administratiu o d'aplicació a la docència.
  
Les ajudes concedides podran aplicar-se als següents conceptes:
  
a) Despeses d'equipament de petita infraestructura cientificotècnica, fins un màxim de 14.000 euros per a tota la durada del projecte, i que seran consignades i gastades en la primera anualitat.
  
b) Costos de personal ocasionats per la incorporació al projecte de personal sota qualsevol modalitat de contractació temporal, durant tot o part del temps de durada previst del projecte. L'esmentat personal no podrà estar vinculat estatutàriament ni contractualment amb l'entitat o les entitats beneficiàries, ni gaudir d'una beca o ajuda de formació, i haurà d'incorporar-se al projecte d'acord amb la normativa vigent i amb les normes de l'organisme beneficiari, sense que això implique cap compromís pel que fa a la seua posterior incorporació a l'esmentat organisme.
  
c) Despeses d'adquisició de material fungible i bibliogràfic.
  
d) Viatges i despeses de manutenció i allotjament, amb un límit màxim de 4.000 euros anuals.
  
e) Despeses en servicis externs contractats associats al projecte.
  
f) Altres despeses directament relacionades amb el projecte, com la utilització de servicis generals de suport a la investigació o grans instal·lacions, sempre que estiguen degudament justificades.
  
3. Les ajudes concedides en la modalitat C de la present convocatòria podran aplicar-se, amb les limitacions corresponents, a qualsevol dels conceptes de despesa mencionats en l'apartat 11.2, amb l'única excepció de les despeses d'equipament de xicoteta infraestructura cientificotècnica.
  
4. Amb caràcter general, no serà subvencionable l'IVA satisfet per l'adquisició de béns o servicis i en general qualsevol impost pagat pel beneficiari, llevat que acredite documentalment la no-subjecció o l'exempció de l'impost.
  
Article 12. Resolució de concessió de les ajudes
  
1. Finalitzat el procés d'avaluació, la concessió o denegació de les ajudes es realitzarà mitjançant resolució del conseller d'Innovació i Competitivitat. La resolució de concessió es publicarà en el Diari Oficial de la Generalitat Valenciana. La motivació de la resolució que s'adopte quedarà acreditada en l'expedient.
  
2. El termini màxim per a resoldre les sol·licituds presentades i per a la concessió de les ajudes que s'establixen en la present orde serà de tres mesos a partir de la data d'acabament del termini de presentació de sol·licituds. El còmput d'este termini s'interromprà durant el termini requerit per a l'esmena i la millora de sol·licitud per l'interessat. Transcorregut el dit termini sense que s'hi haja dictat resolució, s'entendrà desestimada la sol·licitud de concessió d'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Les resolucions a què fan referència els paràgrafs anteriors esgoten la via administrativa i contra elles podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la notificació de la resolució corresponent.
  
Article 13. Durada i naturalesa de les ajudes
  
1. Tots els projectes presentats a esta convocatòria en les modalitats A i B tindran una durada de dos anys. Només en casos excepcionals, degudament justificats, podran tindre una durada menor.
  
2. Les ajudes previstes en la present convocatòria tindran sempre forma de subvenció i podran finançar totalment o parcial el pressupost sol·licitat en les propostes presentades. La quantia, amb els límits establits en l'article 11, es determinarà, en cada cas, mitjançant el procés de selecció, tenint en compte les disponibilitats pressupostàries.
  
3. Les ajudes concedides seran compatibles amb altres ajudes o subvencions, sempre que conjuntament no superen el cost total del projecte. El sol·licitant haurà de declarar les ajudes que haja obtingut o sol·licitat per al mateix projecte o per a uns altres relacionats amb ell, tant a l'inici com en qualsevol moment posterior.
  
Article 14. Renovació de les ajudes
  
1. L'ajuda concedida per a la primera anualitat de vigència dels projectes seleccionats s'establirà en la resolució de concessió. L'import de la següent anualitat fins a cobrir, si és el cas, els dos anys de vigència del projecte, es determinarà durant el procés de renovació, d'acord amb les disponibilitats pressupostàries i els resultats del seguiment cientificotècnic anual realitzat per la Sotssecretaria de l'Oficina de Ciència i Tecnologia, i sempre sense excedir les quanties màximes de subvenció establides en l'article 11.
  
2. La renovació de les ajudes i, si és el cas, la determinació de l'import de l'ajuda per a la segona anualitat, estarà condicionada a la presentació, per part de l'investigador principal o de l'investigador coordinador durant l'últim trimestre de l'any 2002, de la següent documentació en els impresos normalitzats corresponents:
  
a) Sol·licitud de renovació de l'ajuda per a projectes d'investigació.
  
b) Informe anual de progrés i seguiment del projecte. En el cas de les ajudes concedides a projectes coordinats, els informes anuals de seguiment detallaran tant el desenvolupament general del projecte com el de cada un dels subprojectes finançats.
  
c) Declaració responsable que es mantenen les condicions i els requisits que determinaren la concessió de l'ajuda en l'exercici 2002.
  
Article 15. Obligacions dels beneficiaris
  
1. Els beneficiaris s'ajustaran a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 47 de la Llei d'Hisenda Pública de la Generalitat Valenciana.
  
2. Els beneficiaris estaran obligats a realitzar l'activitat subvencionada en els termes de la resolució de concessió i a justificar la seua realització en els terminis establits.
  
3. En particular, els beneficiaris estaran obligats a:
  
a) Presentar en el termini d'un mes des de la notificació de la resolució de concessió de l'ajuda:
  
- Titulació dels investigadors i ajudants d'investigació i, si és el cas, documentació acreditativa de l'experiència requerida o dels projectes dirigits.
  
- Documentació acreditativa de la seua relació estatutària o contractual amb l'entitat beneficiària.
  
- Autorització requerida en l'article 5.3 de la present orde.
  
b) Realitzar l'activitat o adoptar el comportament que fonamenta la concessió de la subvenció.
  
c) Acreditar davant l'entitat que la concedix la realització de l'activitat o l'adopció del comportament, i també el compliment dels requisits i les condicions que determinen la concessió o el gaudi de l'ajuda.
  
d) Facilitar les actuacions de control financer que corresponen a la Intervenció General de la Generalitat Valenciana, i altres òrgans de control de les institucions de la Unió Europea, en relació amb les subvencions concedides.
  
e) Comunicar a la Sotssecretaria de l'Oficina de Ciència i Tecnologia l'obtenció de subvencions o ajudes per a la mateixa finalitat, procedents de qualsevol administració o ens públic o privat de qualsevol nacionalitat.
  
f) Reintegrar a la Sotssecretaria de Política Pressupostària i Tresor de la Generalitat Valenciana, quan corresponga segons el que s'ha previst en l'article 21 de la present orde, i en el termini de quinze dies, els imports corresponents a les ajudes concedides, i trametre còpia del document acreditatiu del reintegrament a la Sotssecretaria de l'Oficina de Ciència i Tecnologia.
  
g) Quan les entitats beneficiàries, d'acord amb la legislació que els siga d'aplicació, hagen d'aportar garanties per a l'avançament de subvencions, la garantia consistirà en aval bancari per import igual a la quantitat avançada.
  
h) Presentar memòria anual de progrés i seguiment del projecte i fer constar en la memòria, i també en els treballs i les activitats realitzats, el patrocini de la Generalitat Valenciana.
  
Article 16. Acceptació
  
1. S'entendrà acceptada l'ajuda concedida, en els termes previstos en la seua resolució, si transcorreguts deu dies des de la publicació en el DOGV de la resolució de concessió, l'entitat interessada no haguera renunciat expressament mitjançant escrit adreçat a la Sotssecretaria de l'Oficina de Ciència i Tecnologia.
  
2. L'acceptació per part dels beneficiaris de les ajudes implica la subjecció a les obligacions derivades de la normativa vigent sobre subvencions públiques i de les normes generals de procediment previstes en la present orde.
  
Els beneficiaris de les ajudes regulades en la present convocatòria hauran d'utilitzar la subvenció per a la concreta destinació per a la qual ha sigut concedida.
  
3. Si és el cas, els investigadors principals tenen l'obligació d'assegurar que cap de les activitats dels projectes d'investigació vulnera els principis ètics fonamentals, inclosos els requisits relatius al benestar dels animals. Els esmentats principis inclouen, entre altres, els reflectits en la Carta dels Drets Fonamentals de la Unió Europea, la protecció de la dignitat i la vida humanes, la protecció de les dades personals i la intimitat, així com del medi ambient, de conformitat amb la legislació comunitària i, si és el cas, els convenis internacionals, per exemple, la Declaració Universal de Helsinki, el Conveni del Consell d'Europa relatiu als Drets Humans i la Biomedicina, el Protocol Addicional pel qual es prohibix la clonació d'éssers humans, la Convenció de les Nacions Unides sobre els Drets de l'Infant, la Declaració Universal sobre el Genoma Humà i els Drets Humans, adoptada per la UNESCO, i les resolucions pertinents de l'Organització Mundial de la Salut (OMS), el Protocol del Tractat d'Amsterdam sobre la protecció i el benestar dels animals; i també la legislació, les normes reglamentàries i les normes ètiques vigents a Espanya i a la Comunitat Valenciana. En particular, els projectes que impliquen experimentació animal hauran d'ajustar-se al que s'ha disposat en el Reial Decret 223/1988, sobre protecció dels animals utilitzats per a experimentació i altres fins científics; i els projectes que impliquen la utilització d'organismes modificats genèticament hauran d'ajustar-se al que s'ha disposat en la Llei 15/1994, de 3 de juny, sobre la utilització confinada, alliberament voluntari i comercialització d'organismes modificats genèticament, i en el Reglament del seu desenvolupament aprovat pel Reial Decret 951/1997, de 20 de juny.
  
Article 17. Cessió de dades
  
La participació en la present convocatòria implicarà l'acceptació de la cessió, a favor de les administracions públiques, de les dades contingudes tant en la sol·licitud presentada com, si és el cas, en la resolució de concessió, a efectes estadístics, d'avaluació i seguiment.
  
Article 18. Justificació i pagament de les ajudes
  
1. Podrà procedir-se al pagament de la totalitat de les quantitats concedides amb anterioritat a la realització de l'actuació en els termes establits en l'article 33.3 de la Llei 10/2001, de 27 de desembre, de Pressupostos de la Generalitat Valenciana per a l'exercici 2002, després de la presentació prèvia pel beneficiari, si és el cas, d'aval bancari per les quanties anticipades, constituït d'acord amb la normativa vigent, en qualsevol de les direccions territorials de la Conselleria d'Economia, Hisenda i Ocupació.
  
2. La justificació es realitzarà per mitjà dels següents documents:
  
a) En el cas d'entitats que hagen de retre comptes a la Generalitat Valenciana, i que estan incloses permanentment en els plans d'auditories mitjançant les quals es porta a cap el control financer, les ajudes es justificaran per mitjà de certificat expedit per l'òrgan competent on s'indique que l'ajuda ha sigut degudament registrada en la comptabilitat de l'entitat; que els fons percebuts s'han destinat a realitzar l'activitat per a la qual foren concedits i que la documentació original acreditativa de la despesa realitzada està en les seues dependències, a la disposició de la Sotssecretaria de l'Oficina de Ciència i Tecnologia, de la Intervenció General de la Generalitat Valenciana i de la Sindicatura de Comptes, tot adjuntant una relació detallada de les despeses realitzades a càrrec de la dita subvenció i, si és el cas, el percentatge que l'ajuda representa respecte del total de l'activitat subvencionada. Les esmentades entitats hauran de conservar els originals de les factures i altres justificants de despesa durant el període legalment establit.
  
b) La resta d'entitats públiques o privades, tots els originals o les còpies compulsades dels justificants de les despeses realitzades (factures, nòmines i butlletins de cotització a la Seguretat Social), a nom de l'entitat beneficiària, a càrrec de la subvenció, expedits d'acord amb la normativa vigent.
  
c) A més a més, si s'inclouen despeses de personal, un exemplar del document acreditatiu del contracte atorgat per l'autoritat competent, de conformitat amb les normes pròpies de l'entitat beneficiària, acompanyat d'un breu currículum del personal contractat.
  
d) Informe de recepció i utilització de l'equipament adquirit, si és el cas, en el qual constarà una descripció de la ubicació definitiva de l'equipament i la conformitat amb el subministrament, respecte a la seua qualitat i l'adequació als fins previstos.
  
3. La no-presentació de qualsevol dels documents exigits en este apartat comportarà la pèrdua de la concessió de la subvenció, amb l'obligació de reintegrar la quantia percebuda més els interessos legals, d'acord amb el que s'ha previst en les normes previstes en la present orde.
  
4. Les actuacions subvencionades hauran de realitzar-se entre l'1 de gener de 2002 i el 31 de desembre de 2002. El termini màxim per a la presentació dels documents previstos en el punt segon del present article serà fins al 31 de gener de 2003.
  
Article 19. Incompliment
  
1. Qualsevol alteració, tant de les condicions tingudes en compte per a la concessió de les ajudes, com dels requisits i les condicions establits en la present resolució i, en tot cas, l'obtenció concurrent de subvencions o ajudes atorgades per altres administracions o ens públics o privats, de qualsevol nacionalitat, podran donar lloc a la modificació de la resolució de concessió. La justificació de les despeses per quanties inferiors a la subvenció concedida, comportarà una reducció de l'ajuda.
  
2. L'incompliment total o parcial de qualsevol dels requisits establits en el present capítol i la resta de normes aplicables, així com de les condicions que, si és el cas, s'establisquen en la corresponent resolució de concessió, originarà, després del corresponent expedient d'incompliment previ, la cancel·lació de l'ajuda i l'obligació de reintegrar-la, juntament amb els interessos legals corresponents, d'acord amb el que s'ha disposat en l'article 47 de la Llei d'Hisenda Pública de la Generalitat Valenciana:
  
3. En particular, seran causes d'incompliment les següents:
  
a) La renúncia al projecte d'investigació per part del seu investigador principal o el trasllat d'este a una altra entitat distinta de la beneficiària, que faça perillar la direcció del projecte i l'abast dels objectius previstos.
  
b) L'acumulació sobre un mateix projecte d'investigació de finançament procedent d'altres fonts o la sol·licitud a uns altres organismes de finançament de variants del projecte d'investigació no prou justificades, sense que hi haja notificació prèvia a la Sotssecretaria de l'Oficina de Ciència i Tecnologia.
  
c) El desenvolupament del projecte d'investigació no coincident amb els objectius proposats i els terminis estipulats, sense tindre l'expressa autorització de la Sotssecretaria de l'Oficina de Ciència i Tecnologia.
  
d) Quan resulte acreditada, a través del seguiment que de les accions subvencionades efectue la Sotssecretaria de l'Oficina de Ciència i Tecnologia, la inadequació de la despesa efectivament realitzada a la proposada i adjudicada. L'aplicació dels fons de despeses d'equipament cientificotècnic a despeses de funcionament o viceversa. En cap cas s'autoritzarà este tipus de canvi d'assignació entre les dites despeses.
  
e) Incompliment de l'obligació de justificació en els termes establits.
  
f) Obtenció de la subvenció sense reunir les condicions requerides en la present orde.
  
g) Incompliment de la finalitat per a la qual va ser concedida la subvenció.
  
4. Quan en l'exercici de les funcions d'inspecció o control, es deduïsquen indicis de la incorrecta obtenció, gaudi o destinació de la subvenció o ajuda percebuda, els agents encarregats de les esmentades funcions podran acordar la retenció de les factures, documents equivalents o substitutius i de qualsevol altre document relatiu a les operacions en les quals es manifesten els mencionats indicis.
  
Article 20. Seguiment de les ajudes
  
1. El seguiment cientificotècnic dels projectes subvencionats correspon a la Sotssecretaria de l'Oficina de Ciència i Tecnologia, que establirà els procediments adequats per a això i podrà, així mateix, designar els òrgans, les comissions o els experts que estime necessaris per a realitzar les oportunes actuacions de seguiment i comprovació de l'aplicació de l'ajuda.
  
2. En el termini màxim de tres mesos des de l'acabament del projecte, per haver aconseguit els seus objectius o per haver acabat el temps previst o el finançament adjudicat, l'investigador principal presentarà un informe final sobre el desenvolupament i els objectius aconseguits, en el qual consten totes les publicacions científiques a què haja donat lloc la investigació del projecte.
  
DISPOSICIÓ ADDICIONAL
  
Única
  
De conformitat amb el que s'ha establit en la Llei 10/2001, de 27 de desembre, de Pressupostos de la Generalitat Valenciana per a l'exercici 2002, les ajudes objecte de la present orde es finançaran d'acord amb la naturalesa de la despesa objecte de la subvenció, a càrrec de la secció 11, programa 542.10, línia T4019000, amb un import màxim de 2.770.450 euros, i línia T0104000, per un import màxim de 2.461.841 euros. L'última línia podrà estar cofinançada pel Fons Europeu de Desenvolupament Regional (FEDER).
  
DISPOSICIONS FINALS
  
Primera
  
Es faculta el sotssecretari de l'Oficina de Ciència i Tecnologia per a dictar les disposicions i adoptar les mesures que considere oportunes per al desenvolupament i l'aplicació del que s'ha dispost en la present orde.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 10 de juliol de 2002
  
El conseller d'Innovació i Competitivitat,
  
FERNANDO V. CASTELLÓ BORONAT
  
ANNEX
  
Àrees prioritàries del PIDTT del PVIDIN
  
a) Tecnologies de la producció
  
· Automàtica i control industrial.
  
· Informàtica industrial.
  
· Mecànica.
  
· Enginyeria de procés.
  
· Tecnologies de desenvolupament de béns d'equip.
  
· Tecnologia de manteniment.
  
· Tecnologies del medi ambient.
  
- Tecnologies de minimització i valoració de residus.
  
- Tecnologies de control i disminució d'emissions a l'atmosfera.
  
- Tecnologies de gestió de l'aigua en els processos de producció.
  
· Organització industrial.
  
b) Tecnologies de la informació i de les comunicacions
  
· Components i subsistemes.
  
· Tecnologies de les comunicacions.
  
· Xarxes i servicis de comunicacions.
  
· Sistemes informàtics i arquitectures.
  
· Sistemes basats en el coneixement.
  
· Telemàtica.
  
c) Materials
  
· Síntesi i obtenció de nous productes químics i materials.
  
· Estudi de les característiques i propietats fisicoquímiques de materials i substàncies químiques.
  
· Preparació de nous catalitzadors i estudi de reaccions catalítiques.
  
· Desenvolupament, millora i optimació de processos químics d'interés industrial.
  
· Desenvolupament de tecnologies de processament i tractament de materials.
  
· Desenvolupament de nous materials mitjançant reciclatge i aprofitament de subproductes i residus industrials.
  
d) Productes energètics i energies renovables
  
· Energia eòlica.
  
· Energia solar tèrmica.
  
· Energia fotovoltaica.
  
· Biomassa.
  
· Eficiència energètica: recuperació de calors residuals, utilització energètica de residus, eficiència energètica en el sector del transport, piles de combustible.